Robert De Niro
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Robert De Niro er en filmskuespiller og regissør fra USA. Han regnes som en av de største karakterskuespillerne i moderne filmhistorie. Han har medvirket i flere kinosuksesser, har vunnet to Oscar-priser, to Golden Globes og Gulløven-æresprisen under filmfestivalen i Venezia.
1970-årene De Niro hadde småroller innen film fra 1965, og spilte også teater Off-Broadway. Han ble lagt merke til i Martin Scorseses Mean Streets (1973), noe som ble begynnelsen på et mangeårig samarbeid. Han slo igjennom som den unge Vito Corleone i The Godfather Part II (Gudfaren del II, 1975, Oscar for beste birolle), og gjorde en intens rolleprestasjon som den isolerte og avstumpede drosjesjåføren Travis Bickle i Scorseses Taxi Driver (1976; Oscar-nominasjon).I de neste årene spilte han godseiersønn i Novecento (Nittenhundre, 1976), filmprodusent i The Last Tycoon (Den siste magnat, 1976), vietnamsoldat i The Deer Hunter (Hjortejegeren, 1978; Oscar-nominasjon) og bokseren Jake LaMotta i Raging Bull (Den rasende oksen, 1980; Oscar-pris og Golden Globe). Mafia og gangster Fra 1980-årene ble De Niro leverandør av en lang rekke gangster-portretter i filmer som Sergio Leones Once Upon a Time in America (Ondt blod i Amerika, 1983), The Untouchables (De ubestikkelige, 1987; som Al Capone), Goodfellas (Mafiabrødre, 1990) og Casino (1995). Han dukket også opp i nyinnspillingen av thrilleren Cape Fear (1991; Oscar-nominasjon), spilte mot Al Pacino i Michael Manns Heat (1995), var hasjrøykende boms i Quentin Tarantinos Jackie Brown (1997) og mentalt ustabil mafiasjef i komedien Analyze This (1999; oppfølger 2002).Innimellom var han en innpåsliten komikerspire i The King of Comedy (1983), pasient i Awakenings (Oppvåkningen, 1990; Oscar-nominasjon), forelsket politifotograf i Mad Dog & Glory (1993), brutal far i This Boy's Life (Et gutteliv, 1993) og monsteret i Frankenstein (1994). Varierte roller og egenregi Fra 2000-tallet gjorde han et stort antall varierte roller, mange i filmer som fikk dårlig mottakelse av kritikerne. Hederlige unntak var blant annet Everybody's Fine (2009), Silver Linings Playbook (Kjærlighetens galskap, 2012; Oscar-nominasjon) og The Intern (2015).De Niro regidebuterte med A Bronx Tale (Gudfarens løpegutt, 1993; også rolle), og har siden laget The Good Shepherd (Den innerste sirkel, 2006; også rolle) med Matt Damon, som forteller en CIA-agents historie med utgangspunkt i Cubakrisen. Som en av produsentene for Scorseses The Irishman (2019) fikk han en Oscar-nominasjon for beste film. Her spilte han hovedrollen som irsk fagforeningsleder.I 2002 var han med på å etablere filmfestivalen TriBeCa på Manhattan. Les mer i Store norske leksikon Film i USA